ORDE do 16 de marzo de 2006 pola que se nomean os membros do Consello Asesor do Sistema Sanitario de Galicia.
CONSELLERÍA DE SANIDADE — II. AUTORIDADES E PERSOAL — 22/03/2006

A Lei 7/2003, do 9 de decembro, de ordenación sanitaria de Galicia, dedica o seu título VII á participación comunitaria, como expresión do dereito dos cidadáns a participar na actividade dos organismos públicos que afecte directamente a calidade de vida ou o benestar xeral e, en concreto, na for
mulación da política sanitaria e no control da súa execución, recollido nos artigos 9.2º e 129.1º da Constitución española, e nos artigos 5 e 53 da Lei 14/1986, do 25 de abril, xeral de Sanidade. Esta participación instruméntase como un valor social e elemento de cooperación e información do Sistema Sanitario de Galicia para a mellora da saúde e do benestar dos cidadáns e a súa promoción.
Co obxecto de posibilitar a referida participación, a Lei 7/2003, do 9 de decembro, de ordenación sanitaria de Galicia, creou o Consello Asesor do Sistema Sanitario de Galicia, como o órgano non colexiado superior de consulta e asesoramento da Consellería de Sanidade, segundo reflicte o artigo 129 da lei antes citada.
Ao abeiro do disposto no referido artigo 129 da antedita lei, apróbase a Orde do 25 de maio de 2005 pola que se regula a composición, organización e funcionamento do Consello Asesor do Sistema Sanitario de Galicia. Este consello dependerá directamente da conselleira de Sanidade e as súas funcións determínanse no artigo 1 da citada orde.
Tal e como se establece no artigo 2 da Orde do 25 de maio de 2005, o Consello Asesor do Sistema Sanitario de Galicia estará constituído por un máximo de quince membros, escollidos entre profesionais do sistema sanitario galego e persoas de recoñecida competencia relacionadas coa actividade científica ou técnica nos eidos da saúde pública, a asistencia sanitaria, a docencia, a formación e a investigación.
O nomeamento dos membros será, en todo caso, a título individual e poderá expedirse con carácter temporal ou permanente, de conformidade co artigo 129.4º da Lei 7/2003, do 9 de decembro, de ordenación sanitaria de Galicia.
Entre os seus membros haberá un presidente, un vicepresidente e vogais, na forma establecida na citada orde.
Conforme o artigo 3 da Orde do 25 de maio de 2005, o presidente do Consello Asesor do Sistema Sanitario de Galicia será nomeado pola conselleira de Sanidade, mediante orde, para un período de tres anos, renovables por igual período, e sen prexuízo da súa libre remoción e substitución.
Así mesmo, segundo o artigo 4 da referida orde, tanto o vicepresidente coma os vogais, serán nomeados pola conselleira de Sanidade mediante orde, por un período de tres anos renovables, sen prexuízo da súa libre remoción e substitución.
O vicepresidente participará con voz e voto nas sesións do consello e substituirá o presidente en caso de vacante, ausencia, enfermidade, ou calquera outra circunstancia prevista legal ou regulamentariamente. E os vogais terán dereito a participar nas sesións do consello con voz e voto.
Tal e como dispón o artigo 5 da Orde do 25 de maio de 2005, o Consello Asesor contará cun secretario permanente que será nomeado pola conselleira
de Sanidade mediante orde, entre o persoal adscrito á Secretaría Xeral da Consellería de Sanidade.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro, e os artigos 3, 4 e 5 da Orde do 25 de maio de 2005,
DISPOÑO:
Artigo único.-Noméanse as persoas que se relacionan no anexo como membros do Consello Asesor do Sistema Sanitario de Galicia.
Santiago de Compostela, 16 de marzo de 2006.
María José Rubio Vidal
Conselleira de Sanidade
ANEXO
Membros do Consello Asesor do Sistema
Sanitario de Galicia
a) Presidenta: Berta Mª Uriel Latorre.
b) Vicepresidente: Fernando Tato Herrero.
c) Vogais:
Arturo Varela Freijanes.
Mª del Carmen Méndez Pazos.
Manuel Martín García.
Mª Reyes Pérez Fernández.
Berta Rivera Castiñeira.
Mª Rocío Mosquera Álvarez.
José Conde Vales.
Ángel Carracedo Álvarez.
Carmen Navarro Fernández-Balbuena.
José-Manuel Freire Campo.
Ascensión Cambrón Infante.
Ricardo Santolaya Machetti.
José García Buitrón.
d) Secretaria permanente: Pilar Santamaría Ayaso.